“เอ็มดี” TK ควักกระเป๋า 15 ลบ.ซื้อบิ๊กล็อต 2.18 ล้านหุ้น ตอกย้ำผลงานโตต่อเนื่อง 18 ปี
“เอ็มดี” TK ควักกระเป๋า 15 ลบ.ซื้อบิ๊กล็อต 2.18 ล้านหุ้น ตอกย้ำผลงานโตต่อเนื่อง 18 ปี
14 ก.ย. 2563

บริษัท ฐิติกร จำกัด (มหาชน) หรือ TK แจ้งตลาดหลักทรัพย์ว่า นางสาวปฐมา พรประภา กรรมการผู้จัดการ มีการซื้อหุ้นบิ๊กล็อต 2,183,700 หุ้น มั่นใจในศักยภาพการดำเนินธุรกิจ หลังจาก TK มีผลประกอบการที่มีกำไรต่อเนื่อง 18 ปี โดยในปี 2563 มีการจ่ายเงินปันผลจำนวน 275.0 ล้านบาท
บริษัท ฐิติกร จำกัด (มหาชน) หรือ TK  ผู้ให้บริการเช่าซื้อรถจักรยานยนต์รายใหญ่ในประเทศไทย เปิดเผยว่าล่าสุด TK ได้แจ้งตลาดหลักทรัพย์เกี่ยวกับการซื้อหุ้นบิ๊กล็อต จำนวน 2,183,700 หุ้น หรือประมาณ 0.44% มูลค่า 15,285,900 บาท ของนางสาวปฐมา พรประภา กรรมการผู้จัดการ โดยเห็นถึงศักยภาพในการเติบโตของธุรกิจ โดยเฉพาะในต่างประเทศ
TK เข้าจดทะเบียนในตลาดหลักทรัพย์ตั้งแต่ปี 2546 โดยมีกำไรต่อเนื่องมาตลอด 18 ปี และมีการจ่ายเงินปันผลต่อเนื่อง 17 ปี เกิน 55.0% ของกำไรสุทธิ และโดยเฉลี่ยปันผล 5.6% ต่อปี
โดยการซื้อหุ้นบิ๊กล็อตครั้งนี้ สะท้อนให้เห็นถึงความเชื่อมั่นของผู้บริหารบริษัทฯ ที่มั่นใจว่า TK เป็นบริษัทที่มีความมั่นคง และมีศักยภาพที่จะเติบโตตามแผนธุรกิจ โดยเฉพาะการขยายธุรกิจไปยังตลาดต่างประเทศ นอกเหนือจากการดำเนินธุรกิจในประเทศไทย โดยล่าสุด TK กำลังอยู่ระหว่างเจรจาปิดดีลการเข้าซื้อกิจการ Myanmar Finance International Limited (MFIL) ในเมียนมา ซึ่งจะทำให้สัดส่วนลูกหนี้ต่างประเทศและในประเทศเพิ่มขึ้น คาดจะแล้วเสร็จภายในสิ้นปีนี้ หรืออย่างช้าต้นปี 2564